Singapor Republica de Singapor Republic of SingaporeRepublik SingapuraXinjapo GongheguoCiŋkappūr Kudiyarasu Singapor o Singapore, ufisialmente, la Republica de Singapore el xe na sità-stato de la Axia sudoriental. La xe na ìzoła situada su la ponta meridional de la penìzoła malese, a sud del stato malese de Johor e a nord de l'ìzoła indonesiana de Riau. Par che i primi insediamenti umani su l'ìzoła i ghe fusse zà inte el II secolo d.C Inte el XIII-XIV secolo la jera deventà un inportante sentro comercial, ma dopo la xe 'ndà in declino. In seguito i la gà ciapà prima i portoghezi e dopo i olandesi, ma Singapore la jera a sto punto solo na ìzołeta de pescadori. Inte el 1819, l'inglese Sir Thomas Stamford Raffles el xe rivà qua e el gà capìo che l'ìzoła, vista la so posision ziogràfega, l'era perfeta par métar in pié un avanposto comercial longo la via de le spezie e quindi el gà afità el toco pì a sud de l'ìzoła dal Sultan de Johor. Inte el 1824 tuto quanta l'ìzoła la xe deventà colonia britanica, aministrà da la Conpagnia Inglese de le Indie Orientali, e dal 1867 soto el controlo direto de la Corona britanica. Inte el febraro 1942 i la gà ocupà i giaponesi. I inglesi, inpreparài par la guera, i se gà rendesto in soli sié dì. I giaponesi i gà massacrà la popolasion cinese. L'ocupasion la xe finìa solo inte el 1945 co la sconfita definitiva del Giapon. Inte el 1963 Singapore gà proclamà l'indipendensa, par unirse poco dopo co la Federasion Malese. Ma dopo no i 'ndasea mia dacordo tra Singapore e Malesia e quindi inte el 1965 Singapore la xe tornà indipendente. Singapore la xe na nasion moderna e svilupà, co un alto stàndar de vita e na economia tra le pì forti de la rejon. La bandiera de Singapore la xe conposta da do fasse orixontali, rosso su bianco. El rosso el indica la fradelansa universal e l'uguajansa tra o òmeni; el bianco, la puressa e la virtù. In tel canton de sora a la sanca se cata na mezaluna calante co sinque stele messe in sercio. La meza luna calante la rapresenta na zòina nasion in ascesa. Le sinque stele le rapresentano i ideali de democrasia, pase, progresso, justissia ed uguajansa.